**Ministru kabineta noteikumu projekta „ Grozījumi Ministru kabineta 2006.gada 4.jūlija noteikumos nr.556 „Likuma "Par uzņēmumu ienākuma nodokli" normu piemērošanas noteikumi”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2006.gada 4.jūlija noteikumos nr.556 „Likuma "Par uzņēmumu ienākuma nodokli" normu piemērošanas noteikumi”” (turpmāk – noteikumu projekts) izstrādāts ņemot vērā grozījumus likumā „Par uzņēmumu ienākuma nodokli”. Noteikumu projekta izstrādes nepieciešamību nosaka likuma „Par uzņēmumu ienākuma nodokli” (turpmāk – likums) 3.panta 4.8daļa, 22.panta trīspadsmitā daļa un 27.panta 11.punktā dotais deleģējums, saskaņā ar kuru Ministru kabinets nosaka kārtību, kādā nerezidents veic nodokļa pārrēķinu par ieturēto nodokli no ieņēmumiem no Latvijā esoša nekustamā īpašuma atsavināšanas, nodokļa pārskata veidlapu, kā arī nosaka kārtību, kādā Valsts ieņēmumu dienests izskata nerezidenta iesniegto pārskatu un pieņem lēmumu par pārmaksātā nodokļa atmaksu. Ievērojot juridisko tehniku, papildus tiek veikti precizējumi attiecībā uz citām noteikumu normām, lai novērstu to neatbilstību grozītajām likuma normām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Likuma 3.panta ceturtās daļas 7.punkta normas paredz ieturēt uzņēmumu ienākuma nodokli no nerezidentam izmaksātās atlīdzības par Latvijā esoša nekustamā īpašuma atsavināšanu piemērojot uzņēmumu ienākuma nodokļa likmi 2% no visas atlīdzības summas. Ņemot vērā Eiropas Komisijas norādījumus, tika veikti grozījumi likumā, kas paredz, ka sākot ar 2014.gadu nerezidenti var iesniegt uzņēmumu ienākuma nodokļa pārrēķinu par ienākumu, kas gūts no nekustamā īpašuma atsavināšanas Latvijā, ar tiesībām atskaitīt izdevumus, piemērojot 15% nodokļa likmi. Likuma normas paredz deleģēt Ministru kabinetam izstrādāt kārtību kādā tiek veikts nodokļa pārrēķins un kārtību kādā Valsts ieņēmumu dienests pieņem lēmumu par pārmaksātā nodokļa atmaksu. Tā kā šī kārtība ir saistoša jau ar 2014.gadu, tad steidzami ir nepieciešams veikt grozījumus Ministru kabineta 2006.gada 4.jūlija noteikumos nr.556 „Likuma "Par uzņēmumu ienākuma nodokli" normu piemērošanas noteikumi”” (turpmāk – noteikumi).Ņemot vērā arī citus grozījumus, kas veikti likumā 2013.gadā, atbilstoši tiek precizētas arī citas noteikumu normas, kuras piemērojamas jau sākot ar 2014.gada 1.janvāri, proti:* tiek izslēgts likuma normu, kuras zaudējušas spēku, skaidrojums;
* ņemot vērā, ka, sākot ar 2014.gada 1.janvāri ar uzņēmumu ienākuma nodokli tiek aplikti tikai tie maksājumi par intelektuālo īpašumu, kas tiek izmaksāti personai, kas atrodas, ir izveidota vai nodibināta zemu nodokļu vai beznodokļu valstī vai teritorijā, tad attiecīgi skaidrojumam par šo normu tiek mainītas atsauces uz attiecīgajām likuma definīcijas normām;
* tiek iekļauts skaidrojums, ka uzņēmuma ienākuma nodokļa apliekamais ienākums tiek palielināts par tām ārkārtas dividendēm, kuras ir iekļautas peļņas vai zaudējumu aprēķina izdevumu posteņos. Minētā situācija var izveidoties tad, ja periodā, par kuru tiek aprēķinātas ārkārtas dividendes kapitālsabiedrībai ir peļņa, savukārt pārskata gada kopējais rezultāts tomēr ir zaudējumi. Tādējādi, ārkārtas dividendēs izmaksātā summa ir jāiekļauj izdevumos, par kuriem jāpalielina ar uzņēmumu ienākuma nodokli apliekamais ienākums;
* tiek precizēts skaidrojums attiecībā uz likuma 16.panta tiesību normām, kas paredz Valsts ieņēmumu dienestā iesniegt ne tikai attiecīgās valsts nodokļu administrācijas apstiprinājumu par nodokļa nomaksu, bet noteiktos gadījumos arī paša nerezidenta apstiprinājumu;
* tā kā mežsaimniecības pakalpojumu kooperatīvajām sabiedrībām, kas atbilst noteiktajiem atbilstības kritērijiem, tiek noteikts atvieglots uzņēmumu ienākuma nodokļa režīms, kā arī lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību, kas atbilst noteiktajiem atbilstības kritērijiem, izdevumi, kas nav saistīti ar saimniecisko darbību ir uzskatāmi par šo sabiedrību biedriem sadalīto pārpalikuma daļu, tad attiecīgi tiek precizētas noteikumu normas.
 |
| 3. | Projekta izstrādē iesaistītās institūcijas | Nav.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nerezidenti, kas atsavinājuši Latvijā esošu nekustamo īpašumu un vēlas veikt nodokļa pārrēķinu, kā arī citi uzņēmumu ienākuma nodokļa maksātāji.  |
| 2. | Tiesiskā regulējuma ietekme uz tautsaimniecību un administratīvo slogu | Nav attiecināms. |
| 3. | Administratīvo izmaksu monetārs novērtējums | Ņemot vērā, ka nodokļa pārrēķins ir labvēlīgs nodokļa maksātājam – nerezidentam, un ņemot vērā, ka šāda kārtība ir atrunāta arī attiecībā uz iedzīvotāju ienākuma nodokli, kur šo kārtību nerezidenti pārsvarā neizmanto, tad tiek prognozēts, ka nodokļa pārrēķina veidlapu izmantos neliels skaits nerezidentu. Līdz ar to tiek paredzēts, ka Valsts ieņēmumu dienestā šis pārskats tiks iesniegts tikai papīra vai elektroniskā (skanētā) veidā (netiks iesniegts EDS) un finansiālā ietekme, īstenojot šo pasākumu, nebūs.  |
| 4. | Cita informācija | Nav attiecināms. |

Anotācijas III., IV., V. un VI. sadaļa uz noteikumu projektu nav attiecināma.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām | Nav attiecināms.  |
| 3. | Projekta izpildes ietekme uz pārvaldes institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 4. | Cita informācija | Nav. |

Finanšu ministrs A.Vilks

06.03.2014.

749

Mačivka, 67095630

Sandra.Macivka@fm.gov.lv